MINISTERSTVO ZDRAVOTNÍCTVA
SLOVENSKEJ REPUBLIKY
__________________________________
Číslo:  

Materiál na rokovanie 
Legislatívnej rady vlády 
Slovenskej republiky 

N á v r h

vyhlášky Ministerstva zdravotníctva Slovenskej republiky, ktorou sa ustanovujú podrobnosti o nakladaní s inštitucionálnymi  s rádioaktívnymi odpadmi		 

					     	  ´

Podnet:

§  23 ods. 4 písm. b) zákona č. ……/2005 Z.z. o verejnom zdravotníctve a o zmene a doplnení niektorých zákonov 		Obsah materiálu:

1.	Návrh vyhlášky

Predkladá:

Rudolf Zajac
minister zdravotníctva
Slovenskej republiky

Bratislava 30. júna 2005 

Vyhláška 
Ministerstva zdravotníctva Slovenskej republiky 
č. ...../2005 Z. z.,

ktorou sa ustanovujú podrobnosti o nakladaní s inštitucionálnymi  s rádioaktívnymi odpadmi

Ministerstvo zdravotníctva Slovenskej republiky podľa §  23 ods. 4 písm. b) zákona č. ……/2005 Z.z. o verejnom zdravotníctve a o zmene a doplnení niektorých zákonov (ďalej len „zákon“) ustanovuje: 

PRVÁ ČASŤ
ZÁKLADNÉ USTANOVENIA 

§ 1
Predmet úpravy

Táto vyhláška ustanovuje požiadavky na nakladanie s inštitucionálnymi rádioaktívnymi odpadmi (ďalej len „rádioaktívne odpady“) a rozsah evidencie rádioaktívnych odpadov.

§ 2 
Vymedzenie pojmov

Na účely tejto vyhlášky sa rozumie:
a)	rádionuklidom druh atómov, ktoré majú rovnaký počet protónov, rovnaký počet neutrónov, rovnaký energetický stav a ktoré podliehajú samovoľnej premene v zložení alebo v stave atómových jadier, 
b)	pracovným miestom časť pracoviska so zdrojmi ionizujúceho žiarenia jednoznačne charakterizovaná ochrannými (izolačnými, ventilačnými a tieniacimi) vlastnosťami, vymedzená priestorovo alebo technologicky (napr. pracovný stôl, aplikačný alebo vyšetrovací box, digestor, hermetizovaná podtlaková skriňa), 
c)	kritickou skupinou obyvateľov skupina osôb vo vzťahu k určitému zdroju ionizujúceho žiarenia do značnej miery homogénna a reprezentatívna pre obyvateľstvo, ktoré je najviac z tohto zdroja ionizujúceho žiarenia ožiarené, 
d)	bežnou prevádzkou činnosti so zdrojmi ionizujúceho žiarenia vykonávané v súlade s platnými predpismi, prevádzkovou dokumentáciou a podmienkami určenými v povolení na činnosti vedúce k ožiareniu vrátane plánovanej kontroly a údržby zdrojov ionizujúceho žiarenia a technologických zariadení pracoviska so zdrojmi ionizujúceho žiarenia, 
e)	medznou dávkou obmedzenie očakávanej dávky jednotlivca, ktorá môže byť spôsobená používaním daného zdroja ionizujúceho žiarenia, používané počas plánovania ochrany pred žiarením a v procese optimalizácie,
f)	man sievertom (ďalej len „man Sv“) jednotka kolektívnej efektívnej dávky.

DRUHÁ ČASŤ 
POŽIADAVKY NA NAKLADANIE S RÁDIOAKTÍVNYMI ODPADMI 

 § 3
Všeobecné požiadavky

(1)	Nakladanie s rádioaktínymi odpadmi musí byť vykonávané pod kontrolou tak, aby bola trvalo zabezpečená ochrana osôb a životného prostredia.
(2)	Spôsob a postup nakladania s rádioaktívnymi odpadmi sa určujú na základe
a)	parametrov, pri ktorých je zabezpečená radiačná ochrana pri nakladaní s rádioaktívnymi odpadmi, 
b)	spôsobov a lehôt merania a hodnotenia parametrov uvedených v písmene a), 
c)	požiadaviek na prevádzkovú spôsobilosť zariadení na nakladanie s rádioaktívnymi odpadmi, 
d)	organizačného zabezpečenia radiačnej ochrany, 
e)	druhu a najvyššieho prípustného skladovaného množstva rádioaktívnych odpadov.
(3)	Požiadavky na nakladanie s rádioaktívnymi odpadmi sa primerane vzťahujú aj na nakladanie s rádioaktívnymi zvyškami. 
§ 4
Zber a triedenie rádioaktívnych odpadov 

(1)	Rádioaktívne odpady sa zhromažďujú a triedia na mieste ich vzniku s prihliadnutím na ich ďalšie spracovanie a úpravu.
(2)	Radioaktívne odpady musia byť skladované v priestoroch s obmedzeným prístupom tak, aby
a)	osoby a životné prostredie nebolo neodôvodnene ožiarené a
b)	bolo umožnené ich ďalšie spracovanie, úprava na ukladanie a ukladanie.
(3)	Zberné nádoby, obalové súbory a iné pomôcky, zariadenia a dopravné prostriedky, ktoré sa používajú pri nakladaní s rádioaktívnymi odpadmi, sa zreteľne a viditeľne označujú varovným symbolom. 
(4)	Nádrž na zhromažďovanie rádioaktívnych odpadov musí byť zabezpečená proti preplneniu a vybavená zariadením na odčerpanie rádioaktívnych odpadov. Umiestňuje sa vo vodotesnom ochrannom bazéne, ktorého objem je väčší ako objem nádrže, vybavenom signalizáciou úniku rádioaktívnych odpadov z nádrže a zariadením na ich odčerpanie. Plnenie nádrže sa kontroluje. Výpary z nádrže a ochranného bazénu sa zachytávajú a spracúvajú ako rádioaktívne odpady. 
(5)	Ak sa pri zhromažďovaní kvapalných rádioaktívnych odpadov používa viac ako jedna nádrž, zabezpečuje sa najmenej jedna voľná nádrž s rovnakým objemom, ako je objem najväčšej nádrže. 
(6)	Odpady, ktoré obsahujú výlučne rádionuklidy s polčasom premeny kratším ako 60 dní sa musia zberať a triediť osobitne, ak je to technicky možné.

§ 5
Spracovanie rádioaktívnych odpadov

(1)	Spracovaním rádioaktívnych odpadov sa rozumie oddelenie využiteľných látok od nevyužiteľných látok tak, aby množstvo nevyužiteľných látok bolo čo najmenšie. 
(2)	Pred spracovaním rádioaktívnych odpadov sa musí vyhodnotiť vplyv vznikajúcich látok na spoľahlivosť používaných technologických zariadení a technologicky súvisiacich systémov. 
(3)	Ak sa pri spracúvaní rádioaktívnych odpadov používajú meniče iónov, filtračné alebo deliace materiály s obmedzenou životnosťou, pravidelne sa sleduje ich účinnosť. Po znížení ich účinnosti a po uplynutí ich životnosti sa vymenia. 
(4)	Ak sa rádioaktívne odpady spaľujú, pre každý druh rádioaktívnych odpadov sa určuje technologický postup spaľovania. 

§ 6
Príprava na skladovanie rádioaktívnych odpadov

(1)	Prípravou na skladovanie rádioaktívnych odpadov sa rozumie ich spracovanie a v prípade ich plnenia do obalových súborov aj plnenie. 
(2)	Spracovanie rádioaktívnych odpadov zmenou ich fyzikálnych alebo chemických vlastností alebo zmenou ich obalových súborov sa vykonáva tak, aby boli vhodné na bezpečenú prepravu a skladovanie. 
(3)	Ak sa plnia spracované rádioaktívne odpady do obalových súborov, kontroluje sa, či nedošlo k ich preplneniu. Obalové súbory musia zaistiť bezpečnosť ďalšieho nakladania s rádioaktívnymi odpadmi. Pri výbere obalových súborov sa zohľadňuje možné pôsobenie rádioaktívnych odpadov na obalové súbory, najmä prítomnosťou korozívnych látok, ich rozpínaním, vývinom plynov a uvoľňovaním tepla, ako aj pôsobenie vonkajších vplyvov. 

§ 7
Skladovanie rádioaktívnych odpadov

(1)	Rádioaktívne odpady musia byť bezpečne skladované na mieste ich vzniku až do času ich prepravy na miesto úpravy na ukladanie alebo na miesto uloženia, najdlhšie však 12 mesiacov ak ďalej nie je ustanovené inak. 
(2)	Rádioaktívne odpady sa nesmú skladovať spolu s inými odpadmi alebo materiálmi. 
(3)	Sklad rádioaktívnych odpadov (ďalej len „sklad“) musí zodpovedať druhu skladovaného rádioaktívneho odpadu a musí ho chrániť proti poveternostným vplyvom. Technický stav a vybavenie skladu sa pravidelne kontroluje a údaje o vykonaných kontrolách sa evidujú v prevádzkových záznamoch 
(4)	Kvapalné rádioaktívne odpady v nádobách sa skladujú v miestnostiach s vodotesnou podlahou a vodotesnými stenami do výšky, ktorá pri najväčšom naplnení skladu zabráni prípadnému úniku rádioaktívnych odpadov do životného prostredia. Podlaha musí byť vyspádovaná do bezodtokového vodotesného ochranného bazénu. 
(5)	Na skladovanie kvapalných rádioaktívnych odpadov v nádržiach sa vzťahuje § 7 ods. 2 a 3. 
(6)	Odpady s rádionuklidmi s polčasom premeny kratším ako 60 dní sa musia skladovať na pracovisku do doby, kým ich aktivita klesne pod uvoľňovacie úrovne. 

§ 8
Odstraňovanie rádioaktívnych odpadov

(1)	Odovzdávať rádioaktívne odpady je možné len oprávneným subjektom.
(2)	Ukladať rádioaktívne odpady je možné len za predpokladu, že bude trvalo zabezpečená ochrana zdravia ľudí a ochrana životného prostredia.

§ 9
Vývoz a dovoz rádioaktívnych odpadov 

Rádioaktívne odpady sa môžu vyvážať len z dôvodu ich prepracovania a úpravy na ukladanie, ak nie je ustanovené inak. Dovoz rádioaktívnych odpadov je zakázaný.

§ 10
Evidencia rádioaktívnych odpadov 

(1)	Evidenciu rádioaktívnych odpadov tvoria 
a)	prevádzkové záznamy, ktoré obsahujú
i.	údaje o množstve a merných aktivitách rádionuklidov v rádioaktívnych odpadoch pri ich zbere, triedení, spracovaní, príprave na skladovanie, skladovaní a preprave, 
ii.	údaje o hmotnosti, aktivite a druhu rádioaktívnych odpadov vrátane údajov o pôvodcovi odpadov, 
iii.	údaje o spôsobe nakladania s rádioaktívnymi odpadmi, pri ich skladovaní aj údaje o mieste a čase ich skladovania, 
iv.	údaje o vykonaných kontrolách skladu, 
v.	výsledky vykonaných analýz rádioaktívnych odpadov a ich obalových súborov, 
vi.	ďalšie údaje dôležité z hľadiska radiačnej ochrany,
b)	záznamy o preprave rádioaktívnych odpadov 
c)	sprievodný list rádioaktívnych odpadov.
(2)	Držiteľ povolenia na činnosti vedúce k ožiareniu podľa § 24 zákona....…uchováva 
a)	 prevádzkové záznamy a záznamy o preprave rádioaktívnych odpadov 10 rokov od odovzdania rádioaktívnych odpadov, 
b)	sprievodné listy rádioaktívnych odpadov 30 rokov od odovzdania rádioaktívnych odpadov.
(3)	Bilanciu vyprodukovaných,  skladovaných a odstránených rádioaktívnych odpadov za kalendárny rok oznámi na Úrad držiteľ povolenia na činnosti vedúce k ožiareniu do 31. marca nasledujúceho roku.
(4)	Evidenciu rádioaktívnych odpadov podľa ods. 2 úpadca odovzdá príslušnému pracovisku dozoru.
§ 11
Sprievodný list rádioaktívnych odpadov 

(1)	Sprievodný list rádioaktívnych odpadov musí byť vedený počas celého nakladania s rádioaktívnymi odpadmi, ako aj pri každej zmene držiteľa povolenia. Vystavuje ho držiteľ povolenia na činnosti vedúce k ožiareniu podľa § 24 zákona… pri odovzdaní rádioaktívnych odpadov v dvoch rovnopisoch, pričom jeden rovnopis odovzdá držiteľovi povolenia, ktorý rádioaktívne odpady preberá. 
(2)	Sprievodný list rádioaktívnych odpadov obsahuje 
a)	špecifikáciu charakterizujúcu druh a pôvod rádioaktívnych odpadov, 
b)	druh a identifikačné označenie obalového súboru, 
c)	aktivitu jednotlivých rádionuklidov, celkovú aktivitu alfa rádionuklidov, celkovú beta rádionuklidov,
d)	príkon dávkového ekvivalentu na povrchu obalového súboru, 
e)	údaje o povrchovej rádioaktívnej kontaminácii obalového súboru, 
f)	celkovú hmotnosť obalového súboru a rádioaktívnych odpadov, 
g)	dátum začatia a skončenia plnenia obalového súboru, 
h)	dátum vystavenia sprievodného listu rádioaktívnych odpadov, 
i)	meno a priezvisko fyzickej osoby a obchodné meno a identifikačné číslo právnickej osoby, ktorá rádioaktívne odpady odovzdáva a preberá, a meno, funkciu a podpis osôb poverených odovzdaním a prebratím rádioaktívnych odpadov.

ZÁVEREČNÉ USTANOVENIA 

§ 12
Účinnosť 

Táto vyhláška nadobúda účinnosť dňom vyhlásenia.